同李倅鈞訪趙嗣恭留飲南園晚衙先歸
作者：蘇轍
朝代：宋

paragraphs: 城南高樓出喬木，下有方塘秋水足。
新霜未變草木鮮，晚日旋催梨棗熟。
雨荒松菊半榛莽，風老菰蒲初瑟縮。
門前大路多塵土，日中過客無留轂。
開門却掃如有待，下馬升堂真不速。
勸我一振衣上黄，臨風共倒樽中淥。
肴蔬草草意不盡，絲竹泠泠暗相屬。
琳宮仙伯自閒暇，幕府粗官苦煩促。
晚衙簿領當及期，後堂車轄要須漉。
令人更愧東宮師，眷戀溪山棄華屋。